ዩኒቨርሲቲው በመጀመሪያ ድግሪ ያሰለጠናቸውን 1ሺ 606 ተማሪዎች አስመረቀ
– የጅጅጋ ዩኒቨርሲቲ በመደበኛ ትምህርት ያስተማራቸውን 1ሺ 606 ተማሪዎች በመጀመሪያ ድግሪ ለአምስተኛ ጊዜ አስመረቀ።ከተቋቋመ ስድስተኛ ዓመቱን የያዘው የጂጂጋ ዩኒቨርሲቲ በመደበኛው ትምህርት ትምህርታቸውን ሲከታተሉ የቆዩ 1ሺ606 ተማሪዎችን በመጀመሪያ ዲግሪ ሰሞኑን ለ5ኛ ጊዜ አስመርቋል።በምርቃው ስነ-ስርዓት ላይ የዩኒቨርሲቲው ፕሬዝዳንት ዶክተር አብዱ ናስር አህመድ ባስተላለፉት መልክት፤ ሰሞኑን የተመረቁት 1ሺ 606 ተማሪዎች የሚፈለገውን የንድፈ ሃሳብና የተግባር ላይ ትምህርት በአግባቡ ተከታትለው ያጠናቀቁ ናቸው።ተመራቂ ተማሪዎች በዩኒቨርሲቲ ቆይታቸው ያካበቱትን እውቀት በመጠቀምና የስራ ፈጠራ ክህሎታቸውን በማሳደግ ፈጥነው ወደ ስራ መግባት እንዳለባቸው አሳስበው፤ አገሪቱ የያዘችን የእድገትና የትራንስፎርሜሽን ዕቅድ በማሳካት ረገድም የበኩላቸውን ድርሻ እንዲወጡ ጠይቀዋል።በ1999 ዓ.ም 712 ተማሪዎችን በመቀበል ስራውን የጀመረው የጅጅጋ ዩኒቨርሲቲ በአሁኑ ወቅት ከ7ሺ 600 በላይ ተማሪዎችን በመደበኛ፣ ከ8ሺ 050 ተማሪዎችን ደግሞ በልዩ ልዩ ፕሮግራሞች ተቀብሎ እያስተማረ መሆኑን የገለጹት ፕሬዝዳንቱ፤ ዩኒቨርሲቲው በዚህ አጭር ጊዜ ውስጥ የተጣለበትን አገራዊ ግብ ከማሳካት አንጻር ከፍተኛ እድገት ማስመዝገቡን ተናግረዋል።ቀደም ብለው የተጀመሩ የተከታታይ ትምህርት ፕሮግራሞችን በማስፋት በጅጅጋና ደጋሃቡር አካባቢዎች ተከታታይ ትምህርት እሁድና ቅዳሜ እየሰጠ መሆኑንና በቀጣይም በፊቅና ሽኒሌ አካባቢዎች ተመሳሳይ  ፕሮግራም ለመጀመር ዝግቱን ማጠናቀቁን ገልፀዋል።የዩኒቨርሲቲውን የትምህርት ጥራት ለማስጠበቅም መምህራኖችን በሁለተኛ ዲግሪና በሶስተኛ ዲግሪ ማስተማሩን ገልጸው፤ በአሁኑ ወቅትም 249 መምህራንን በሁለተኛና በሶስተኛ ዲግሪ በአገር ውስጥና በውጭ ዩኒቨርሲዎች እያስተማረ መሆኑን አስረድተዋል።ዩኒቨርሲቲው በዘንድሮው ዓመትም ለመጀመሪያ ጊዜ በአራት የትምህርት ዘርፎች የሁለተኛ ድግሪ ትምህርት ፕሮግራም የጀመረ መሆኑን ጠቁመው፤ ዩኒቨርሲቲው አካባቢውን የሚረዱ 35 የምርምር ስራዎችን እያካሄደ መሆኑንም ተናግረዋል።እንዲሁም በአገሪቱ የተቀመጠውን የ70/30 የኢንጂነሪንግ፣ የተፈጥሮ ሳይንስ እና የህብረተሰብ ሳይንስ ትምህርት ሙሉ በሙሉ በመተግበር በስራ ላይ መሆኑን አስረድተዋል። የዕለቱ የክብር እንግዳ የሶማሌ ክልል ምክር ቤት አፈ-ጉባኤ መሀመድ ረሽድ በበኩላቸው እንደተናገሩ፤ መንግስት ባለፉት ሁለት አስርት ዓመታት ለትምህርት ከፍተኛ ትኩረት በመስጠት ሀገሪቱ ለልማት የሚያስፈልጋትን የሰለጠነ የሰው ሃይል በማፍራት ላይ ይገኛል።የጂጂጋ ዩኒቨርሲቲም አገሪቱ ለተያያዘችው የሰው ሃይል ልማት የሚጠበቅበትን በመወጣት ላይ እንደሚገኝ ገልጸው፤ ዩኒቨርሲቲው በቀለም፣ በሙያና በስነ-ምግባር የታነጹ አምራች ዜጎችን በማፍራት ረገድ ያዘውን መልካም ጅምር አጠናክሮ መቀጠል እንዳለበት አመልክተዋል።የክልሉ መንግስትም ድጋፉን አጠናክሮ እንደሚቀጥል አረጋግጠው፤ እንዲሁም ተመራቂ ተማሪዎች በዩኒቨርሲቲ ቆይታቸው ያካበቱትን እውቀትና ክህሎት ላይ ተነሳሽነት፣ ቁርጠኝነትና ቅንነት በማከል አገሪቱ የተያያዘችውን የህዳሴ ጉዞ ለማሳካት የዜግነት ሃላፊነታቸውን እንዲወጡ፤ ስራ ጠባቂ ብቻ ሳይሆኑ ስራ ፈጣሪም እንዲሆኑ አሳስበዋል። 